Vroeë Christelike vergaderinge het hoofsaaklik bestaan uit liedere, gebede en die voorlesing en bespreking van die Skrif—sonder enige ritueel (1 Korintiërs 14:26). Jy kan iets baie soortgelyks by ons vergaderinge verwag.
Die onderrigting is op die Bybel gebaseer en prakties. Oor die naweek kom elke gemeente bymekaar om te luister na ’n 30 minuut lange Bybeltoespraak oor hoe die Skrif verband hou met ons lewe en met die tyd waarin ons lewe. Ons word almal aangespoor om in ons Bybel te volg wanneer tekste gelees word. Ná die toespraak is daar ’n uur lange “Wagtoring”-studie, waartydens lede van die gemeente welkom is om deel te neem aan ’n bespreking van ’n artikel in die studie-uitgawe van Die Wagtoring. Hierdie bespreking help ons om die Bybel se riglyne in ons lewe toe te pas. Dieselfde materiaal word in elkeen van die meer as 110 000 gemeentes regoor die aarde bestudeer.
Ons word gehelp om ons onderrigvaardighede te verbeter. Ons kom ook op ’n aand gedurende die week bymekaar vir ’n driedelige program met die titel Ons Christelike Lewe en Bediening-vergadering. Dit is op inligting in ’n maandelikse Lewe en Bediening-werkboek gebaseer. Die eerste deel van hierdie vergadering, Skatte uit God se Woord, help ons om bekend te word met ’n gedeelte uit die Bybel wat die gemeente vooraf lees. Die deel daarna, Lê Jou Toe op die veldbediening, sluit demonstrasies in wat toon hoe om die Bybel met ander te bespreek. ’n Raadgewer lewer kommentare wat ons help om ons lees- en spraakvaardighede te verbeter (1 Timoteus 4:13). Die laaste deel, Die Christelike Lewenswyse, bespreek die praktiese toepassing van Bybelbeginsels in ons daaglikse lewe. Dit sluit ’n vraag-en-antwoord-bespreking in wat ons begrip van die Bybel verbeter.
Wanneer jy ons vergaderinge bywoon, sal jy ongetwyfeld beïndruk wees met die gehalte van Bybelonderrig wat jy ontvang.—Jesaja 54:13.
Wat kan jy verwag om by die vergaderinge van Jehovah se Getuies te hoor?
Watter van ons weeklikse vergaderinge wil jy hierna bywoon?
Kyk na van die materiaal wat by die volgende paar vergaderinge bespreek sal word. Let op wat jy uit die Bybel sal kan leer wat in jou daaglikse lewe nuttig kan wees.
Wat gebeur by ’n Koninkryksaal?
Klik hier en kyk self.
Vind uit hoe ons leiding en instruksies deur middel van hierdie reëling ontvang.